SET ปิดบวก 3 จุด รับแรงเก็งกำไรกลุ่ม “พลังงาน-แบงก์”
SET ปิดบวก 3 จุด จากแรงซื้อเก็งกำไรกลุ่มน้ำมันและปิโตรเคมี และกลุ่มแบงก์ที่โบรกเกอร์ต่างประเทศเชียร์ลงทุน ส่วนแนวโน้มวันพรุ่งนี้คาดตลาดยังแกว่งตัวไซด์เวย์ บวก/ลบ 3 จุด ให้กรอบพรุ่งนี้ที่ 1,645-1,655 จุด 
24 พ.ย. 2564

นายมงคล พ่วงเภตรา ผู้ช่วยกรรมการผู้จัดการ ฝ่ายกลยุทธ์การลงทุนหลักทรัพย์ บล.เคทีบีเอสที กล่าวว่าตลาดหุ้นไทยช่วงบ่ายยังปรับตัวขึ้นต่อ โดยระหว่างวันยืนเหนือระดับ 1,650 จุด จากแรงซื้อเก็งกำไรกลุ่มน้ำมันและปิโตรเคมีหลังราคาน้ำมันปรับตัวสูงขึ้น และกลุ่มแบงก์ ซึ่งมีโบรกเกอร์ต่างประเทศเชียร์ลงทุน
ทั้งนี้ สภาพตลาดยังตอบรับเชิงบวกจากเศรษฐกิจในประเทศเริ่มดีขึ้นเรื่อยๆ อย่างไรก็ตาม ตั้งแต่ต้นสัปดาห์ก็ยังมีแรงขายทำกำไรสลับออกมาและเปลี่ยนตัวเล่น หลังจากดัชนี SET ขยับขึ้นมากว่า 3% จาก 1,600 จุด มา 1,650 จุด เห็นได้ว่าหุ้นใน 2 วันนี้มีการกระจายตัวเล่น ยกเว้น DTAC-TRUE ที่มีปัจจัยเฉพาะตัว
อย่างไรก็ตาม เหตุที่ตลาดไม่ได้ไปต่อไม่ใช่จากปัจจัยในประเทศ แต่มาจากปัจจัยภายนอกกดดัน โดยฝั่งสหรัฐยังกังวลปัญหาเงินเฟ้อและการปรับขึ้นอัตราดอกเบี้ย รวมทั้งประเด็นประธานธนาคารกลางสหรัฐ (เฟด) ที่ล่าสุดประธานาธิบดีโจ ไบเดน จะเลือกนายเจอโรม พาวเวล นั่งในตำแหน่งต่อในสมัยที่ 2
สำหรับแนวโน้มตลาดหุ้นในวันพรุ่งนี้ มองว่ายังแกว่งตัวไซด์เวย์ บวก/ลบ 3 จุด ตลาดหุ้นดีแต่แรงซื้อแผ่ว ราคาหุ้นไปต่อได้น้อย ให้กรอบพรุ่งนี้ที่ 1,645-1,655 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ 
BANPU มูลค่าการซื้อขาย 3,932.85 ล้านบาท ปิดที่ 11.50 บาท เพิ่มขึ้น 0.40 บาท
ADVANC มูลค่าการซื้อขาย 3,572.51 ล้านบาท ปิดที่ 214.00 บาท ลดลง 1.00 บาท
TRUE มูลค่าการซื้อขาย 3,508.81 ล้านบาท ปิดที่ 4.76 บาท ราคาไม่เปลี่ยนแปลง
KBANK มูลค่าการซื้อขาย 2,219.36 ล้านบาท ปิดที่ 144.00 บาท เพิ่มขึ้น 0.50 บาท
AOT มูลค่าการซื้อขาย 1,936.15 ล้านบาท ปิดที่ 66.75 บาท ราคาไม่เปลี่ยนแปลง